
Απολογισμός της Ημερίδας
“Πυρκαγιές στη Χίο: Το Πανεπιστήμιο Αιγαίου δίνει το παρών για ένα καλύτερο μέλλον”
Χίος, 15 Οκτωβρίου 2025
Το Πανεπιστήμιο Αιγαίου ολοκλήρωσε με επιτυχία την ενημερωτική–επιστημονική ημερίδα με θέμα «Πυρκαγιές στη Χίο: Το Πανεπιστήμιο Αιγαίου δίνει το παρών για ένα καλύτερο μέλλον», η οποία πραγματοποιήθηκε στο Αμφιθέατρο «Γιάννης Καράλης» στη Χίο, με στόχο την τεκμηριωμένη ενημέρωση του κοινού και την ενίσχυση της συνεργασίας με τους τοπικούς φορείς για την πρόληψη, την αντιμετώπιση και τη διαχείριση των συνεπειών των φυσικών κινδύνων και ιδιαίτερα των δασικών πυρκαγιών. 
Στον εναρκτήριο χαιρετισμό, ο Κοσμήτορας της Σχολής Επιστημών Διοίκησης κ. Μανώλης Χριστοφάκης τόνισε τη σημασία της «ένωσης δυνάμεων» και της προώθησης επιστημονικά τεκμηριωμένων λύσεων για πρόληψη και αντιμετώπιση. Στη συνέχεια, στην εισαγωγική του ομιλία, ο Αντιπρύτανης Διοικητικών & Ακαδημαϊκών Υποθέσεων κ. Στυλιανός Ξανθόπουλος υπογράμμισε ότι «η Χίος είναι σπίτι και του Πανεπιστημίου» και ότι η απάντηση μας στις προκλήσεις των φυσικών κινδύνων οφείλει να είναι συλλογική, τεκμηριωμένη και με προοπτική, ενώνοντας επιστήμη, φορείς και κοινωνία. 
Η ημερίδα αρθρώθηκε σε τρεις ενότητες, με παρουσιάσεις που ανέδειξαν τη διεπιστημονική τεχνογνωσία του Πανεπιστημίου Αιγαίου στην ανάλυση φυσικών κινδύνων, στα εργαλεία έγκαιρης προειδοποίησης και στη χρήση τεχνολογίας αιχμής και στη διαχείριση επιπτώσεων. Συγκεκριμένα παρουσιάστηκαν:
1. Γενικό πλαίσιο: προκλήσεις αντιμετώπισης δασικών πυρκαγιών (Κ. Καλαμποκίδης), φυσικοί κίνδυνοι & αντιμετώπιση καταστροφών (Ν. Ζούρος), χαρτογραφία & γεωοπτικοποίηση για κρίσεις (Ν. Σουλακέλλης).
2. Τεχνολογική υποστήριξη: έξυπνα εργαλεία & τεχνητή νοημοσύνη για κρίσεις (Π. Λάππας), συμβολή γεωπληροφορικής στις πυρκαγιές (Χ. Βασιλάκος), σύστημα αυτόματης πυρανίχνευσης με σταθερές κάμερες χαμηλού κόστους (Ι. Γκιάλας & Ε. Χριστοδούλου), συστήματα έγκαιρης προειδοποίησης πλημμύρας (Ο. Τζωράκη).
3. Κλίμα, οικονομία, υγεία & ασφάλεια: δείκτες κλιματικής αλλαγής στη Χίο και επιπτώσεις στη μαστίχα (Σ. Γκολφινόπουλος & Κ. Παπαγεωργίου), έκθεση πληθυσμού σε καπνό από πυρκαγιές (Α. Κοτρίκλα), συμπεριφορά ατόμων σε έκτακτες ανάγκες (Α. Πολυδωροπούλου), διδάγματα από τη φωτιά 2022 στα Βατερά και μεταπυρική αποκατάσταση (Ο. Ρούσσου).

Ακολούθησε συζήτηση όπου επισημάνθηκαν: 

1. Η ανάγκη συνεργατικών μοντέλων τοπικής ανθεκτικότητας με μόνιμο μηχανισμό διαλόγου Πανεπιστημίου–φορέων για συνεχή ανταλλαγή δεδομένων, χαρτογραφήσεων και προγνωστικών δεικτών, ώστε οι αποφάσεις να βασίζονται σε καλή τεκμηρίωση. 
2. Η σημασία της υιοθέτησης εφαρμοσμένης τεχνολογίας πρώτης γραμμής με ώριμες λύσεις που μπορούν να υποστηρίξουν και να ενισχύσουν επιχειρησιακά την Πολιτική Προστασία, όπως συστήματα πυρανίχνευσης χαμηλού κόστους και αξιοποίηση της γεωπληροφορικής και της τεχνητής νοημοσύνης. 
3. Η σημασία της ολιστικής προσέγγισης των επιπτώσεων. Από το περιβάλλον, την παραγωγή και την οικονομία (π.χ. μαστίχα) έως την υγεία, την ασφάλεια και την κοινωνική συμπεριφορά, η διαχείριση πυρκαγιών είναι διατομεακή υπόθεση και προϋποθέτει κοινά πρωτόκολλα ενημέρωσης πολιτών. 
4. Η σημασία της επαρκούς επένδυσης στην πρόληψη και στην έγκαιρη αντιμετώπιση, τονίσθηκε ιδιαίτερα, καθώς το κόστος αποκατάστασης είναι συγκριτικά υπερπολλαπλάσιο. 
5. Η προσφορά ανοικτής πρόσβασης σε επιλεγμένα δεδομένα και χαρτογραφικές εφαρμογές από το Πανεπιστήμιο Αιγαίου, που υποστηρίζουν τη λήψη αποφάσεων σε τοπικό επίπεδο.
6. Το πρόβλημα της επάρκειας νερού στις πρόσφατες πυρκαγιές.

Οι παρουσιάσεις αυτής της ημερίδας πατούν σε πολυετή, διεπιστημονική δουλειά του Πανεπιστημίου Αιγαίου στους φυσικούς κινδύνους και στην υποστήριξη νησιωτικών κοινωνιών, ρόλο που αναγνωρίζεται ευρέως από την τοπική κοινωνία. 
Το Πανεπιστήμιο Αιγαίου ευχαριστεί θερμά τους/τις εισηγητές/τριες, τους θεσμικούς και κοινωνικούς εταίρους της Χίου, τα τοπικά ΜΜΕ και τους συμμετέχοντες και συμμετέχουσες για την ενεργή παρουσία και τις γόνιμες παρεμβάσεις. Το αναλυτικό πρόγραμμα της ημερίδας είναι διαθέσιμο δημόσια στο σύνδεσμο https://www.aegean.gr/sites/default/files/event/25/10/oristiko_orologio_programma.pdf .

